Document ID: 32006R0701

NEUVOSTON ASETUS (EY) N:o 701/2006,
annettu 25 päivänä huhtikuuta 2006,
asetuksen (EY) N:o 2494/95 soveltamista koskevista yksityiskohtaisista säännöistä yhdenmukaistettujen kuluttajahintaindeksien hintatietojen keruun ajallisen kattavuuden osalta
(ETA:n kannalta merkityksellinen teksti)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon yhdenmukaistetuista kuluttajahintaindekseistä 23 päivänä lokakuuta 1995 annetun neuvoston asetuksen (EY) N:o 2494/95 (1) ja erityisesti sen 4 artiklan kolmannen kohdan ja 5 artiklan 3 kohdan,
ottaa huomioon asetuksen (EY) N:o 2494/95 5 artiklan 3 kohdassa edellytetyn Euroopan keskuspankin lausunnon (2),
sekä katsoo seuraavaa:
(1)
Yhdenmukaistetut kuluttajahintaindeksit (YKHI) ovat yhdenmukaistettuja inflaatiolukuja, joita komissio ja Euroopan keskuspankki tarvitsevat perustamissopimuksen 121 artiklassa määrättyjen tehtäviensä suorittamiseksi. YKHI:t on laadittu helpottamaan kuluttajahintainflaation kansainvälisiä vertailuja. Ne toimivat tärkeinä indikaattoreina rahapolitiikan hallinnassa.
(2)
Asetuksen (EY) N:o 2494/95 5 artiklan 1 kohdan b alakohdan mukaan jokaisen jäsenvaltion on osana kyseisen asetuksen soveltamista laadittava YKHI tammikuun 1997 indeksistä alkaen.
(3)
Asetuksen (EY) N:o 2494/95 3 artiklassa edellytetään, että YKHI:n olisi perustuttava jäsenvaltion alueella kuluttajien tarpeiden välittömäksi täyttämiseksi myyntiin asetettujen tavaroiden ja palveluiden hintoihin.
(4)
Yhdenmukaistetuista kuluttajahintaindekseistä annetun neuvoston asetuksen (EY) N:o 2494/95 toimeenpanon alkutoimenpiteistä 9 päivänä syyskuuta 1996 annetussa komission asetuksessa (EY) N:o 1749/96 (3) määritellään YKHI:n kattavuus siten, että siihen kuuluvat sellaiset tavarat ja palvelut, jotka sisältyvät kotitalouksien lopullisiin rahamääräisiin kulutusmenoihin muun ohessa jäsenvaltion talousalueella toisella tai molemmilla vertailujaksoista.
(5)
Asetuksen (EY) N:o 1749/96 8 artiklassa edellytetään, että YKHI olisi koottava kohdeotoksista, joiden perusaggregaateissa on riittävä määrä hintatietoja perusjoukon sisäisten hintavaihtelujen huomioon ottamiseksi.
(6)
Erot hintojen keräysajanjaksoissa voivat johtaa merkittäviin eroihin vertailujaksojen estimoiduissa hintamuutoksissa.
(7)
On tarpeen luoda yhdenmukaistettu lähestymistapa YKHI:ien ajalliselle kattavuudelle sen varmistamiseksi, että tuloksena syntyvät YKHI:t täyttävät asetuksen (EY) N:o 2494/95 4 artiklan kolmannessa kohdassa ja 5 artiklan 3 kohdassa asetetut vertailukelpoisuuden, luotettavuuden ja asianmukaisuuden vaatimukset.
(8)
Rahaliiton kuluttajahintaindeksin (RLKHI) ja Euroopan kuluttajahintaindeksin (EKHI) laatiminen edellyttää YKHI:ien ajallisen kattavuuden yhdenmukaistamista. Tämän ei kuitenkaan tulisi estää julkaisemasta väliaikaisia YKHI:jä tai sellaisia keskimääräisiä hintojen muutoksia koskevia YKHI:n pikaennakkoja, jotka perustuvat osaan kyseisen indeksin tarkoittamana kuukautena kerättävistä hintatiedoista.
(9)
Neuvoston asetuksen (EY) N:o 2494/95 täytäntöönpanoa koskevista yksityiskohtaisista säännöistä yhdenmukaistettujen kuluttajahintaindeksien tarkistusta koskevien vähimmäisvaatimusten osalta ja asetuksen (EY) N:o 2602/2000 muuttamisesta 28 päivänä syyskuuta 2001 annetussa komission asetuksessa (EY) N:o 1921/2001 (4) säädetään, että yhdenmukaistettujen sääntöjen järjestelmän muutosten ei olisi edellytettävä tarkistuksia, mutta että vaikutuksia YKHI:n vuosimuutoksiin olisi tarpeen vaatiessa arvioitava.
(10)
Tilasto-ohjelmakomiteaa on kuultu Euroopan yhteisöjen tilasto-ohjelmakomitean perustamisesta 19 päivänä kesäkuuta 1989 tehdyn neuvoston päätöksen 89/382/ETY, Euratom (5) 3 artiklan mukaisesti,
ON ANTANUT TÄMÄN ASETUKSEN:
1 artikla
Tarkoitus
Tämän asetuksen tarkoituksena on määritellä hintatietojen keruujaksoja koskevat vähimmäisvaatimukset YKHI:ien vertailukelpoisuuden, luotettavuuden ja asianmukaisuuden parantamiseksi.
2 artikla
Kuvaaminen
YKHI on otoksen tunnusluku, joka kuvaa tarkasteluhetken indeksin osoittaman kalenterikuukauden ja vertailuajankohdan välistä keskimääräistä hintojen muutosta.
3 artikla
Hintatietojen keruuta koskevat vähimmäisvaatimukset
1. Hintatietojen keruuta on suoritettava vähintään yhden työviikon ajan kyseisen indeksin tarkoittaman kalenterikuukauden puolivälissä tai lähellä sitä.
2. Jos on tiedossa, että tuotteiden hinnat vaihtelevat tyypillisesti jyrkästi ja epäsäännöllisesti saman kuukauden aikana, hintatietoja on kerättävä yli yhden työviikon kestävältä ajanjaksolta.
Tämä sääntö koskee erityisesti seuraavia tuotteita:
a)
energiatuotteet, sekä
b)
tuoreet elintarvikkeet, kuten hedelmät ja vihannekset.
4 artikla
Täytäntöönpano
Tämän asetuksen säännökset on pantava täytäntöön viimeistään joulukuussa 2007, ja ne tulevat voimaan tammikuun 2008 indeksistä lähtien.
5 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 25 päivänä huhtikuuta 2006.

Labels: 12
2